Маршал Чойбалсан, Цэдэнбал нартай уулзуулж, Чоно голын чиглэлээр буцааж Бандид гэгээний хийдэд хүргэж өгсөн юм. Хил дээр хүлээх зуур холбогдох нөхөд миний хувцсыг ирүүлээгүйгээс 11-р сарын дүн өвлөөр хятад нимгэн шаахайтай Баянтүмэн, Хэнтий дайрч задгай ачааны машин дээр хоёр хөлөө хөлдөөж, 1946 оны 11-р сарын 7-нд Улаанбаатарт орж ирж байж билээ. Нутагтаа буцаж ирээд гүйцэтгэх ажлын радиостанцын төвийг яамны төв сургуулийн хажуу дахь дүнзэн байшинд шилжүүлэн байрлуулж станцын хүчин чадлыг нэмэгдүүлж, “Тесла” станц зохион байгуулж, сургагч мэргэжилтэн Давыдовын хамт энэ бүхнийг гүйцэтгэсэн юм. -Баруун хязгаарт үүрэг гүйцэтгэж явсан тухайгаа сонирхуулахгүй юу? -Казах түмэн өөрийн гэх нутагтай, Зөвлөлт, Хятад, Монгол гурван улсын заагт байлаа. Гоминданы Хятадын Шинжааны арми МУ-ын баруун хязгаар Ховдын Булган сумын чиглэлээр өдөөн хатгалга хийж байв. Тэгэхэд Осван тэргүүтэй хасгууд БНМАУ-ын засгийн газарт газар нутагтай болгож өгөх хүсэлт тавьжээ. 1946 онд маршал Чойбалсан өөрийн биеэр Ховдын төвд Осваныг хүлээж авч уулзсан юм. Осваныхны хүсэлтийг авч хэлэлцэхийг амлаад харин тэдэнд дээрэм тонуулын элдэв үйл ажиллагааг зогсоохыг анхааруулж улмаар зэвсгээр хангаж буцаасан юм билээ. Гэтэл Осван итгэлийг эвдэж, Гоминданы талд урваж хил орчмын ард түмний мал сүргийг дээрэмдэх, хүн ардын амь насыг бүрэлгэх зэргээр илт дээрэм тонуулын үйл ажиллагааг явуулжээ. “Чоно” нэртэй групп-д би ажилласан юм. Осваныг амьдаар баривчлах боломжгүй тохиолдолд устгаж толгойг нь авчрах тушаалтай байлаа. Эхний удаа Байтаг богдын чиглэлээр хил давж 11- үүлээ явсан юм. Осван 300 гаруй өрх айлтай, бие хамгаалах 22 “шилдэг баатар”-тай байлаа. “Хүрээ” маягаар байрлаж, яг голд нь өөрийнхөө гэрийг барьж дараа нь 22 баатрынхаа гэрийг тойруулан буулгаж, гадна талаар нь айл өрхүүдээ байрлуулж эцэст нь цэргээрээ хамгаалуулж, хамгийн гадна талд харуул манаа тавьдаг байв. Эхний удаа бид Осваны байрлалыг олж илрүүлж үдэш бүрий болохыг хүлээж ойролцоо хориглож байтал Осваны харуул бидний хориглож байсан толгойн урьдах толгой дээр гарч ирээд биднийг харсан учир арга буюу түүнийг буудаж устгасан. Буун дуунаар Осваныхан хөдөлж, хариу буудалцаж, бид цөөхүүл учир ухарсан юм. Анхны удаа амьд хэл нэгийг олзолж буцсан. Дараачийн удаад манай групп Булган сумын Хаазын заставын чиглэлээр хил давж ажилласан юм. Тэгэхэд Осваны гол хүчтэй тулгараагүй. Харин Осваны 22 баатрын 2-ыг нь олзолж амьд хэл болгосон юм. Энэ удаагийн маршрутыг Ховд хэлтсийн дарга дэд хурандаа Цэрэн удирдаж, манай группын бүрэлдэхүүнд Булган пунктын дарга, хошууч Гэрэлчулуун оролцож явсан юм. Дээрх арга хэмжээнүүдэд миний бие “Белька” радиостанцаар 1500-1800 км-ийн зайд Улаанбаатартай шууд холбоо барьж, өөрөө шифр- холбоогоо давхар хариуцаж командлалаас өгсөн тушаалыг бүрэн гүйцэтгэсэн юм. -Энхийн цагт та МУ-д радио спорт хөгжүүлэхэд анхдагч болсон хүний нэг шүү дээ? -Гүйцэтгэх ажлын холбооны тасгийн даргаар ажиллаж байлаа. Биеийн тамирын байгууллагын шугамаар олон улсын хурдач радистын тэмцээн 1953 онд БНСЧСУ-д болсон юм. Манай улсыг уг тэмцээнд оролцохыг урьжээ. МУ-д спортын тийм төрөл байхгүй учраас ажиглагчаар оролцуулж, цаашид хөгжүүлэх боломжийг судлах зорилт тавьсан юм. Биеийн тамир спортын хорооныхон манай яамны удирдлагатай ярьж тохирч намайг холбооны яаманд ажиллаж байсан Ишлувсан гэдэг хүнтэй хамт явуулсан юм.